Linnanmaan kampusalueen tulevaisuutta suunnitellaan Oulun kaupungin kaavarunkotyössä, mutta mielipiteitä halutaan myös kaupunkilaisilta. Kaupunki on toteuttanut verkkoon karttakyselyn, jossa kerätään ajatuksia muun muassa alueen turvallisuudesta, palveluista ja liikenneyhteyksistä.

Karttakyselyssä tutkitaan Linnanmaan ja Kaijonharjun nykytilaa ja tulevaisuutta. Kartalle voi merkitä esimerkiksi viihtyisiä alueita tai turvattomalta tuntuvia alueita. Karttaan voi samoin merkitä paikkoja, jonne voisi suunnitella uusia asuinrakennuksia tai liiketiloja.

Kaupungin kaavarunkotyön tarkoituksena on ohjata tulevaa asemakaavoitustyötä. Alueen suunnittelu etenee vaiheittain siten, että tänä vuonna tehdään pääosa kaavoitustyöstä. Kaavarungon on tarkoitus valmistua vuonna 2019.

Oulun yliopistokampuksen sijoittaminen Linnanmaalle tehtiin 1960-luvun loppupuolella. Kampus päätettiin tuolloin sijoittaa viiden kilometrin päähän Oulun ydinkeskustasta. Kaijonharjun aluekeskuksen sijoittumisesta yliopiston yhteyteen päätettiin vuonna 1967 samaan aikaan, kun yliopiston suunnittelemiseksi järjestettiin pohjoismainen arkkitehtikilpailu.

Karttakyselyyn voi vastata 27. toukokuuta mennessä.